除日得王深甫書因寄
作者：劉攽
朝代：宋

paragraphs: 除日令休吏，官曹停簿按。
深居念馳光，忽忽自興嘆。
七十稱壽翁，我今已過半。
時命豈不知，胡爲此羈宦。
况茲山野性，放蕩破崖岸。
應接人事間，何時無謗訕。
屢誦小雅章，懼爲朋友怨。
忽傳故人書，遠道情不問。
上言久別離，下有加餐飯。
贈我新詩謠，金碧光凌亂。
鵷鸞不鎩翮，龍虎謝鞿絆。
乃知鞲上鷹，不及蒿下鷃。
往事那復追，來今猶可諫。
終當潁水濱，躬耕爲爾伴。